Kestokatetripotilaan ohje

Sinulle on laitettu kestokatetri turvaamaan virtsan esteetön ulostulo virtsarakosta.

Huolellinen puhtaus on tärkeää katetrihoidon aikana. Pese kädet ennen ja jälkeen katetrin käsittelyä. Suorita alapesu kaksi kertaa päivässä mielellään suihkuttamalla. Pese myös katetri ulkoapäin vedellä. Saunoa voit normaalisti.

Voit liikkua normaalisti katetrista huolimatta.

Naisilla katetri on hyvä kiinnittää teipillä reiteen ja miehillä vatsanpeitteiden päälle virtsaputken hankaumien ja painevaurioiden ehkäisemiseksi. Miehillä esinahka pitää olla terskan päälle vedettynä.

Päiväsaikaan katetri voidaan yhdistää raajaan kiinnitettävään virtsankeräyspussiin. Yöksi yhdistä raajapussin jatkoksi pitkäletkuinen isompi pussi ja avaa raajapussin sulkija pussin pohjasta. Virtsapussin tulee olla rakon tason alapuolella, siten että letku ei ole mutkalla. Virtsapussi tyhjennetään sen pohjalla olevan hanan kautta.

Virtsankeräyspussi vaihdetaan tarvittaessa, jos se menee rikki tai on likainen.

Huolehdi riittävästä juomisesta katetrihoidon aikana (1.5-2 litraa/vrk), jotta katetri huuhtoutuu ja virtsa pysyy kirkkaana.

Jos sinulle on määrätty antibioottihoito katetrin vuoksi, ota lääke ohjeen mukaisesti.

Katetri voi aiheuttaa pitkäaikaisessa käytössä ärsytystä ja tulehdusta virtsarakossa sekä virtsaputkessa. Ärsytyksestä johtuen katetrin ohi saattaa tulla virtsaa ja limaa. Jos katetri tukkeutuu, virtsa muuttuu veriseksi, katetrin ohitse valuu runsaasti märkäistä eritettä tai katetri lähtee kokonaan pois, ota yhteys lähimpään terveyskeskukseen tai päivystykseen.

Jos sinulla on silikonikatetri, samaa katetria voi pitää 3 kuukautta. Teflon- tai silikonipäällysteinen katetri tulee vaihtaa kuukauden välein. Katetrin palloon voidaan laittaa joko 10 % glyserolia, 5,85 % keittosuolaa tai steriiliä vettä. Jos katetrissa olevaan palloon on laitettu steriiliä vettä, tulisi vesi vaihtaa kerran kuukaudessa terveyskeskuksessa, koska palloon laitettu vesi tihkuu vähitellen pois pallosta.

Saat mukaasi hoitotiedotteen, jolla saat virtsankeräyspussit ja tarranauhat terveyskeskuksesta tai hoitotarvikejakelusta.

Katetrin koko ja laatu:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Katetrin pallo täytetty:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Katetri laitettu: \_\_\_ /\_\_\_ 20\_\_\_.

Tarvittaessa saat lisäohjeita: yksikön nimi ja puhelinnumero

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_